Samtök íþróttafréttamanna birtu í morgun nöfn þeirra tíu sem höfnuðu í efstu sætunum í kjöri samtakanna á íþróttamanni ársins 2021. Sex þeirra hafa ekki verið áður á listanum.
Samtökin hafa staðið fyrir kjörinu frá arinu 1956 og i ar voru það 29 íþróttafréttamenn frá átta fjölmiðlum sem greiddu atkvæði. Sex nýliðar eru á topp tíu listanum í ár og þá eru tveir sem hlotið hafa nafnbótina Íþróttamaður ársins áður, þeir Aron Pálmarsson, handboltamaður hjá Álaborg í Danmörku, og Júlían J. K. Jóhannsson, sem varð heimsmeistari í réttstöðulyftu á árinu. Bjarki Már Elísson, félagi Arons úr íslenska landsliðinu í handbolta er þá einnig á listanum en hann spilar hjá Lemgo í Þýskalandi. Næstur á listanum er Kári Árnason, knattspyrnumaður í Víkingi sem var burðarás í liðinu sem varð bæði Íslands- og bikarmeistari á tímabilinu. Kolbrún Þöll Þorradóttir, fimleikakona úr Stjörnunni og nýkrýndur Evrópumeistari með íslenska kvennalandsliðinu í hópfimleikum er á topp 10 listanum og henni fylgir annar nýkrýndur Evrópumeistari, Kristín Þórhallsdóttir, kraftlyftingakona úr ÍA. Martin Hermannsson, körfuboltamaður hjá Valencia á Spáni er á listanum í fimmta sinn en Ómar Ingi Magnússon, handboltamaður hjá Magdeburg í Þýskalandi er þar í fyrsta sinn, en hann varð meðal annars markakóngur þýsku deildarinnar á síðustu leiktíð. Rut Arnfjörð Jónsdóttir, handboltakona, er fulltrúi Íslands- og bikarmeistara KA/Þórs og að lokum er það svo Sveindís Jane Jónsdóttir, knattspyrnukona hjá Kristianstad en hun lek á láni frá þýska stórliðinu Wolfsburg.
Meðfram vali á íþróttamanni ársins hafa samtök íþróttafréttamanna valið lið og þjálfara ársins. Þrjú efstu liðin í kjörinu í ár eru Íslenska kvennalandsliðið í hópfimleikum, KA/Þór, meistaraflokkur kvenna í handbolta og Víkingur, meistaraflokkur karla í knattspyrnu. Þrír efstu þjálfararnir þetta árið eru Arnar Gunnlaugsson, þjálfari Víkings, Vésteinn Hafsteinsson, kastþjálfari í frjálsum íþróttum, og Þórir Hergeirsson, þjálfari norska kvennalandsliðsins í handbolta sem varð heimsmeistari um síðustu helgi.
Úrslitin í kjörinu verða kunngjörð í beinni sjónvarpsútsendingu RÚV að kvöldi 29. desember.